‫במשך 90 אחוזים‬ ‫מההיסטוריה של כוכב הלכת שלנו,‬
‫היה חם מכדי שייווצר קרח.‬
‫לכן, כאשר עידן הקרח הגיע,‬ ‫לפני שניים וחצי מיליון שנים,‬
‫השפעתו הייתה אדירה.‬
‫זהו סיפורה של קפיאה אדירה‬
‫ועלייתה של שושלת‬
‫שתביא את החיים עד לסף ההכחדה.‬
‫- החיים על פני האדמה -‬
‫- פרק 8: עידן האש והקרח -‬
‫- ההווה -‬
‫ילוסטון הוא אחד המקומות‬ ‫הקרים ביותר באמריקה.‬
‫בחורף עדיין יש בו תנאי מזג אוויר קפואים‬
‫שעידן קרח מביא עימו.‬
‫הטמפרטורה עשויה לרדת‬ ‫יותר מאשר 50 מעלות מתחת לאפס.‬
‫רק אלה שבנויים לקור יכולים לשרוד.‬
‫פרוותם העבה של הביזונים‬ ‫היא חומר מבודד מוצלח מאוד,‬
‫כך שהם זקוקים‬ ‫רק למעט אנרגייה כדי לשמור על חומם…‬
‫וטוב שכך,‬
‫כי קשה למצוא עשב מתחת לשלג.‬
‫אך הביזונים אינם הרעבים היחידים כאן.‬
‫גם זאבים יכולים לעמוד בחורף הקר ביותר…‬
‫והם צדים ביזונים באמריקה‬ ‫כבר למעלה מ-100,000 שנים.‬
‫על מנת לפצל את העדר,‬
‫הלהקה צריכה לגרום לו לנוע.‬
‫הפניקה מספקת לזאבים את השליטה.‬
‫העדר חייב להישאר מאוחד.‬
‫אפילו מעידה אחת עלולה להיות קטלנית.‬
‫אך הביזונים אינם יכולים לדהור לנצח,‬
‫בפרט בשלג העמוק.‬
‫תקוותם היחידה היא‬ ‫להסתובב ולהתעמת עם רודפיהם.‬
‫רק אז מחליטה הלהקה לוותר לבסוף.‬
‫אך לאן שלא ילכו,‬
‫הזאבים יבואו בעקבותיהם.‬
‫אלה אויבים מזה עידן ועידנים,‬ ‫שנלחמים זה בזה כבר אלפי שנים.‬
‫אך ליריבים הוותיקים האלה יש מזל,‬
‫כי הם יכולים לצפות לסופו של החורף‬
‫ולהקלה שבאה עם האביב.‬
‫אך הייתה תקופה שבה היה נראה‬
‫שהחורף לא יסתיים לעולם.‬
‫- לפני שניים וחצי מיליון שנים -‬
‫לפני שניים וחצי מיליון שנים,‬
‫שינויים במסלולו של כדור הארץ,‬
‫בזרמי האוקיינוס וברמת הפחמן הדו-חמצני,‬
‫גרמו להתקררות פתאומית של העולם.‬
‫עידן הקרח הגדול החל…‬
‫בדברים הקטנים ביותר.‬
‫פתית שלג אחד, לבדו, הוא פלא קפוא ושברירי.‬
‫אף פתית שלג אינו זהה לאחר.‬
‫אך ביחד, פתיתי השלג שינו את העולם.‬
‫ללא קיצים חמים שימסו אותם,‬
‫השלג כיסה את חלקו הצפוני של העולם…‬
‫ובמשך אלפי שנים נדחס‬
‫ויצר משטחי קרח קבועים בעובי קילומטרים.‬
‫כאן, בממלכה הדוממת הזאת,‬
‫קפאו החיים עד להכחדתם…‬
‫אך מדרום למשטחי הקרח‬
‫נוצר עולם חדש שחיים היו יכולים לשגשג בו.‬
‫ערבות הטונדרה,‬ ‫שהשתרעו כמעט על פני כל חצי הכדור הצפוני,‬
‫הפכו לבית הגידול הנרחב ביותר בעולם.‬
‫- לפני 20,000 שנים -‬
‫יונקים שהסתגלו היטב לקור‬ ‫שלטו באזורים הקפואים האלה…‬
‫ואחד מהם היה הגדול והמוכר מכולם…‬
‫הממותה הצמרית.‬
‫אבות אבותיהן דמויי הפילים‬
‫עזבו את אפריקה מליוני שנים קודם לכן‬
‫והתפתחו ליצורים האלה, שמותאמים לסביבתם.‬
‫שיער ארוך,‬ ‫אוזניים קטנות יותר וזנב קצר יותר‬
‫מסייעים להן לשמר על חומן בתנאי קור.‬
‫בראשן עומדת נקבה זקנה, המטריארכית,‬
‫שמעבירה את הידע שלה לדורות הבאים…‬
‫דורות שעליה לדאוג לביטחונם.‬
‫אריות המערות,‬ ‫שגדולים יותר מהאריות בני ימינו,‬
‫יכולים לצוד גם את הטרף הגדול ביותר…‬
‫אך קל יותר לצוד טרף קטן יותר.‬
‫מאחר שאין כאן מחסה רב,‬ ‫החתולים עזי המצח אינם מנסים להסתתר כלל.‬
‫במקום זאת הם אינם נחפזים‬
‫וממתינים לרגע הנכון.‬
‫הגור חייב להישאר סמוך למגיניו…‬
‫אך הציידים כבר שמו עליו עין.‬
‫הממותות יוצרות חומה של חיטים,‬
‫אך האריות נותרים במקום.‬
‫סבלנותה של המטריארכית אזלה…‬
‫אך אחד הציידים מבחין בהזדמנות.‬
‫המתבגר לא ייפרד מהעדר שוב לעולם.‬
‫כעת תורם של האריות להתגונן.‬
‫אימו של הגור…‬
‫יודעת שאין מה לעשות.‬
‫אין להן ברירה אלא לסגת‬
‫ולהגן על הדורות שנותרו.‬
‫הן יכולות רק להמשיך בנדודיהן‬
‫על פני ערבות הטונדרה הקרות.‬
‫למרות שהקרח לא עטף את כל כוכב הלכת אי פעם,‬
‫השפעתו עדיין הורגשה בכל רחבי העולם…‬
‫ולעיתים באופנים ממש לא צפויים.‬
‫רוב המים בעולם נאגרו בצורת קרח,‬
‫והדבר גרם לאדמה להפוך יבשה יותר ויותר.‬
‫זהו צידו האחר של עידן קרח.‬
‫מדרום לערבות הטונדרה,‬
‫המדבריות כמעט הכפילו את גודלם,‬
‫תוך שהם מכלים כל מה שניצב בדרכם.‬
‫רק מומחים לחיים במדבר,‬ ‫שהתפתחו כדי לעמוד בחום הקיצוני הזה,‬
‫היו יכולים לשרוד בתנאים עוינים כל כך.‬
‫אך ההתייבשות לא הסתכמה רק בכך.‬
‫דרומה אפילו יותר משם,‬ ‫יערות הגשם הטרופיים של אפריקה,‬
‫שהיו מקלטים יציבים לחיים‬ ‫במשך למעלה מ-50 מיליון שנים,‬
‫נעלמו כמעט לחלוטין…‬
‫והוחלפו בשטחים אדירים‬ ‫של יערות יבשים וערבות עשב.‬
‫ההשפעה על החיים הייתה עצומה,‬
‫קל וחומר על קבוצה אחת של חיות:‬
‫הפרימטים.‬
‫הבבונים חולקים איתנו‬ ‫ב-94 אחוזים מהדי-אן-איי שלהם,‬
‫כמו גם בחלק חשוב ביותר בסיפורנו:‬
‫הירידה מצמרות העצים לחיים על קרקעית היער.‬
‫כאן, למטה, במהלך עידן הקרח,‬
‫ניצבו דודנינו בפני אתגרים חדשים רבים.‬
‫החיים על הקרקע מסוכנים יותר…‬
‫כי היא משמשת כבית לטורפים גדולים.‬
‫למזלנו, נחיתותם של הפרימטים בכוח ובגודל‬
‫מאוזנת בידי האינטליגנציה‬ ‫והמשפחות הגדולות שלהם.‬
‫אך מציאת מספיק מזון בשביל להאכיל פיות רבים‬
‫היא אתגר תמידי.‬
‫לכן, כאשר הם מוצאים מזון,‬
‫הוא מושך תשומת לב רבה.‬
‫ובמקום שבו קיים משאב רב ערך…‬
‫אין מנוס מעימות…‬
‫לפעמים אפילו בין בני אותו מין.‬
‫להקה יריבה, שאין לה כל רצון לחלוק.‬
‫ביער היבש,‬
‫כל פרי הוא סיבה לקרב…‬
‫וכל קרב הוא רציני.‬
‫הלהקה היריבה מצמצמת הפסדים,‬
‫אך היא עוד תשוב.‬
‫כדי להתגבר על האתגרים של עולם עוין יותר,‬
‫הסתמכו הפרימטים‬ ‫על האינטליגנציה החברתית שלהם,‬
‫תכונה שעם הזמן‬
‫תוביל מין אחד של פרימטים‬ ‫לשלטון על העולם כולו.‬
‫- לפני 16,000 שנים -‬
‫הצטברותו של הקרח בצפון‬ ‫השפיעה על האקלים בכל רחבי העולם.‬
‫אך בדיוק כשהחיים התרגלו‬ ‫לתנאים קרים ויבשים יותר,‬
‫הכול השתנה.‬
‫מסלולו של כדור הארץ‬ ‫השתנה שוב, הקרח החל להימס‬
‫והטמפרטורה הגלובלית החלה לעלות.‬
‫מה שהתחיל כסדרה של נחלים ממי ההפשרה‬
‫הפך עד מהרה למבול.‬
‫בצפון אמריקה, המים מהקרח‬ ‫שהפשיר יצרו אגם קפוא ענק‬
‫שעומקו 600 מטרים,‬ ‫ושטחו 10,000 קילומטרים רבועים.‬
‫הדבר היחיד שמנע מהמים‬ ‫מלהציף את היבשה שבמערב‬
‫הייתה חומת קרח עצומה.‬
‫בצידה המרוחק של החומה,‬ ‫גובהה היה כמעט קילומטר…‬
‫והיא הייתה מחסום חסין לכול, לכאורה…‬
‫אך לא לעוד זמן רב.‬
‫בשעה שהטמפרטורה המשיכה לעלות‬ ‫והאגם שנוצר מהמים שהפשירו המשיך לגדול,‬
‫הלך הלחץ מצידה האחורי וגבר.‬
‫לפני שחלף זמן רב‬ ‫החלה החומה לקרוס מבפנים החוצה…‬
‫עד שלבסוף התרחשה התמוטטות אדירה.‬
‫בתוך הרף עין,‬ ‫אגם שגודלו כגודל הים האירי השתחרר מכבליו.‬
‫שלושים קילומטרים דרומה משם‬
‫הורגש הסימן הראשון של האסון הממשמש ובא.‬
‫הקרקע רטטה.‬
‫היצורים חשים בסכנה…‬
‫אך אין להם היכן להסתתר.‬
‫בתחילה הם רואים חומה של אבק.‬
‫גובהה הוא 100 מטרים‬
‫והיא מהווה את חזיתו של צונאמי ענק.‬
‫בתוך עשר שעות בלבד‬
‫פרץ לו השיטפון העצום‬ ‫נתיב באורך 800 קילומטרים‬
‫דרך יבשת אמריקה‬ ‫ועשה את כל הדרך אל האוקיינוס.‬
‫פלאי טבע, שאחרת היו‬ ‫נזקקים לאלפי שנים כדי להתהוות,‬
‫נוצרו בתוך שעות.‬
‫אך המחזות האלה הם קצרי מועד.‬
‫ימים ספורים בלבד לאחר מכן,‬
‫נותר רק…‬
‫קול דממה דקה.‬
‫הצלקות מהשיטפון האדיר הזה‬ ‫לא נמחו מאדמת אמריקה עד עצם היום הזה…‬
‫אך מאז שעידני הקרח החלו‬
‫היו כבר למעלה מ-50 מחזורים‬ ‫של הצטברות קרח והפשרתו…‬
‫וכל אחד מהם גרם לשיטפון אדיר משלו.‬
‫לאחר שההמולה‬ ‫של ההפשרה הגדולה האחרונה שככה…‬
‫שב האיזון לארץ אט אט.‬
‫הגשמים הפכו לסדירים יותר,‬
‫דבר שאפשר ליערות להתאושש.‬
‫המדבריות הצטמקו והפכו לירוקים יותר,‬
‫בשעה שהמים החלו לזרום שוב.‬
‫ובמקום שבו זורמים מים,‬
‫באים החיים בעקבותיהם עד מהרה.‬
‫הדלתה של הדנובה באירופה‬
‫היא אחד מבתי הגידול הלחים הגדולים בעולם.‬
‫היא נוצרה לאחר‬ ‫הפשרת הקרחונים הגדולה האחרונה‬
‫ועד מהרה הפכה לבית‬ ‫למגוון עצום של בעלי חיים.‬
‫יש בה כל כך הרבה מזון‬
‫עד שמרומיות לבנות לחי‬ ‫עוברות אלפי קילומטרים‬
‫כדי להתרבות במים שופעי המזון האלה.‬
‫זהו המקום המושלם להקים בו משפחה.‬
‫אך אם זכר מגיע מאוחר מכדי למצוא נקבה,‬
‫הוא עשה את המסע לשווא.‬
‫הוא יכול רק לצפות בהצלחתם של אחרים.‬
‫לאחר שיריבו עוזב את המקום,‬
‫ההזדמנות שלו מגיעה.‬
‫אוכל הוא מתנה מצוינת…‬
‫אך היא אינה מתרשמת.‬
‫למרות זאת, הוא מנסה את מזלו…‬
‫אך ללא הועיל.‬
‫הזכר הדחוי נאלץ לאכול לבדו.‬
‫רק כאשר יש שפע כה רב‬ ‫יכולות הנקבות להיות בררניות כל כך.‬
‫סופו של עידן הקרח‬ ‫הביא עימו לא רק תקופה של שפע,‬
‫אלא גם תקופה של יציבות אקלים רבה…‬
‫תקופה שידועה בשם ההולוקן.‬
‫- לפני 11,700 שנים -‬
‫במהלך התקופה הזאת,‬
‫העולם היה חמים ולח‬
‫והשינויים בטמפרטורה הגלובלית‬ ‫הממוצעת היו בני פחות ממעלה אחת,‬
‫דבר שאפשר לחיים לשגשג בכל מקום שהוא.‬
‫לכל מין יש שושלת רציפה‬
‫שנמתחת ארבעה מיליארד שנים לאחור,‬
‫עד לעצם מקורם של החיים עלי אדמות.‬
‫עם זאת, לא הכול שגשג במהלך תקופת ההולוקן.‬
‫תהליך מוזר ובררני מאוד של הכחדה התחולל בה.‬
‫בכל רחבי כוכב הלכת,‬
‫בעלי החיים היבשתיים‬ ‫הגדולים ביותר הלכו ונעלמו.‬
‫ממותות, אריות מערות‬ ‫ומאות מינים אחרים לא נראו עוד.‬
‫אמריקה הצפונית נפגעה קשה במיוחד‬
‫ואיבדה מעל ל-70 אחוזים מענקיה…‬
‫אך לא את כולם.‬
‫בהיעדרם של מתחרים,‬
‫הביזונים השתלטו על המישורים הגדולים‬
‫ושוטטו בהם במספרים ענקיים.‬
‫אך הם לא היו לבדם.‬
‫מאחר שנותרו פחות חיות גדולות שמשמשות כטרף,‬
‫הפכו הביזונים למטרתה של קבוצת שורדים אחרת.‬
‫אויבים משכבר הימים.‬
‫ההגנה הטובה ביותר שלהם‬ ‫היא לפקוח עין על הסכנה,‬
‫להישאר ביחד ולנוע הלאה ברוגע.‬
‫אך אלה אינם ציידים רגילים…‬
‫כי בעידן הקרח החל טורף חדש להתפשט.‬
‫בדומה לזאבים,‬
‫אנחנו צדנו בקבוצות.‬
‫ועל היעדר הכוח והמהירות שלנו…‬
‫פיצינו באינטליגנציה ובערמומיות.‬
‫התפתחותו של המוח הגדול והמורכב שלנו‬
‫הבדילה בינינו לבין פרימטים אחרים‬
‫ואפשרה לנו לצוד בדרכים‬ ‫שהפכו מתוחכמות יותר ויותר.‬
‫הציידים התחזו לזאבים‬
‫ובאמצעות ערמות אבן שמוקמו בקפידה,‬
‫קיבצו את הביזונים לאורך קילומטרים,‬
‫עד שהיו בדיוק…‬
‫במקום שבו רצו שיהיו.‬
‫רק אז הם סגרו על העדר מאחור.‬
‫אם יחשפו את עצמם מוקדם מדי,‬
‫ימים של מאמץ ירדו לטמיון.‬
‫הפרס הסופי שהם מבקשים אינו מותו של אחד,‬
‫אלא מפלתם של רבים…‬
‫כדי להאכיל רבים במהלך חודשי החורף.‬
‫המלכודת מוכנה.‬
‫כעת הם זקוקים רק למעט עידוד.‬
‫עד לתחילתה של תקופת ההולוקן,‬
‫יצאו בני אדם מאפריקה‬ ‫אל כמעט כל יבשת בכדור הארץ‬
‫והפכו לטורף המסוכן ביותר בעולם.‬
‫למרות שעלייתנו תרמה‬ ‫להכחדתן הגלובלית של חיות יבשה גדולות,‬
‫סיפורנו היה עלול להיות קצר,‬
‫אם לא היינו עושים משהו מרשים.‬
‫אנו שחררנו את עצמנו‬ ‫מחוסר הוודאות שבקיום כציידים-לקטים‬
‫בכך שיצרנו בריתות עם הטבע.‬
‫האקלים היציב של תקופת ההולוקן‬
‫אפשר לאבות אבותינו‬ ‫לפתח מערכת יחסים ייחודית‬
‫עם הצמחים.‬
‫הם בחרו בקפידה מינים מסוימים‬
‫וזרעו את זרעיהם‬ ‫במקומות הטובים ביותר לגידולם.‬
‫כל הדאגה ותשומת הלב האלו‬
‫הגבירו מאוד את סיכוייהם של הצמחים לשרוד,‬
‫ובתמורה, בני האדם נהנו מיבולם.‬
‫הם למדו כיצד לייצר יותר מזון,‬
‫כך שיספיק להם לאורך השנה כולה.‬
‫ובמקומות שבהם שגשגו אותם צמחים,‬
‫שגשגו גם בני אדם.‬
‫אבות אבותינו גילו‬ ‫כיצד להבטיח לעצמם אספקת מזון יציבה.‬
‫והם לא בייתו רק צמחים,‬
‫אלא גם בעלי חיים.‬
‫בכל רחבי העולם,‬
‫ציידים-לקטים רבים‬ ‫ויתרו על אורח חייהם כנוודים‬
‫לטובת החקלאות.‬
‫לאט אבל בטוח, אזורי הפרא השתנו,‬
‫לאחר שידיים אנושיות בייתו אותם.‬
‫חופשיים מהמאבק התמידי למציאת מזון,‬
‫אוכלוסיות בני האדם גדלו,‬
‫תחומי העבודה הסתעפו…‬
‫החברה הפכה למורכבת יותר…‬
‫וציוויליזציות נולדו.‬
‫אנו השגנו משהו ששום מין אחר לא השיג מעולם.‬
‫אנו השתחררנו מכבלי הטבע והתעלינו עליו.‬
‫החקלאות שינתה הכול…‬
‫אך מהפכה נוספת עמדה להגיע.‬
‫כושר ההמצאה שלנו‬ ‫לקח אותנו רחוק יותר מכפי ששיערנו אי פעם‬
‫וסיפורנו כתוב על פניו של כדור הארץ כעת.‬
‫מה שהיה פראי פעם בוית או אבד.‬
‫הצלחתנו הייתה בעוכרינו‬
‫ובעוכרי כוכב הלכת…‬
‫וכעת אנו גורמים להכחדה ההמונית הבאה.‬
‫לא מדובר רק בכך שהכורח להזין את עצמנו‬
‫מצריך למעלה ממחצית‬ ‫מכל הקרקע שניתנת ליישוב…‬
‫ולא רק בכך שהפחמן הדו-חמצני שאנו משחררים‬
‫מחמם את כוכב הלכת שלנו מהר יותר‬
‫מאשר בכל תקופה‬ ‫ב-500 מיליון השנים האחרונות.‬
‫גם לא מדובר רק בכך שאנו מחממים‬ ‫את האוקיינוסים והופכים אותם לחומציים,‬
‫תוך שאנו משמידים את המאזן הטבעי שבהם‬
‫והורגים יצורי ים בהמוניהם.‬
‫גם לא מדובר רק בכך‬ ‫שאנו גורמים לאירועי טבע קיצוניים,‬
‫לשרפות ולבצורות,‬
‫שמשיבים את כדור הארץ לראשיתו הצחיחה.‬
‫ולא מדובר רק בכך‬ ‫שאנו עושים כל אחד מכל הדברים האלה,‬
‫אלא בכך שאנחנו עושים את כולם,‬
‫בבת אחת.‬
‫וכדי להוסיף חטא על פשע,‬
‫אנו עושים זאת במהירות הבזק.‬
‫הכחדות המוניות הן נדירות,‬
‫אך הן משנות‬ ‫את מהלך ההיסטוריה באופן שאין דומה לו.‬
‫עד עתה התרחשו בכדור הארץ‬ ‫חמישה אירועים הרסניים כאלה,‬
‫וכל אחד מהם מחה‬ ‫למעלה משלושה רבעים מכל היצורים החיים.‬
‫יתר על כן, המינים השליטים‬ ‫לפני כל אחת מההכחדות האלו‬
‫לא היו המינים השליטים שבסיומן.‬
‫השפעתה של הכחדה המונית‬
‫לא הורגשה כבר 66 מיליון שנים.‬
‫כעת אנו עושים את דרכנו‬
‫אל השישית שבהן.‬
‫ב-50 השנים האחרונות לבדן,‬
‫אוכלוסיותיהן של חיות הבר‬ ‫צנחו בכמעט 70 אחוזים בממוצע.‬
‫והפעם, אנו אלה שאחראים לכך.‬
‫אך למרות התחזית הקודרת הזאת,‬
‫עדיין יש שבריר של תקווה.‬
‫אנו המין הראשון,‬ ‫בסיפור חיים בן ארבעה מיליארד שנים,‬
‫שמבין מה קורה לעולמנו.‬
‫אנו גם המין הראשון‬
‫שמבין מה נחוץ כדי לתקן זאת.‬
‫הבינה שלנו הביאה אותנו עד הנה,‬
‫והיא הדבר היחיד שיכול להציל אותנו.‬
‫עתידנו,‬
‫ועתידו של כוכב הלכת,‬
‫לא נכתבו עדיין.‬
‫האופן שבו ננהג עתה יקבע את הפרק הבא‬
‫בסיפורם של החיים.‬
‫אך יהיה העתיד שממתין לנו אשר יהיה…‬
‫אם יש דבר אחד שלמדנו מן העבר…‬
‫הוא שהחיים מצאו דרך תמיד.‬
‫תרגום כתוביות: עמוס דיאמנט‬